ชวนคนไทยร่วมใจบริจาคโลหิตช่วยเหลือผู้ป่วย มั่นใจ ปลอดภัย ฝ่าวิกฤติ COVID-19 ไปด้วยกัน
รองศาสตราจารย์ แพทย์หญิงดุจใจ ชัยวานิชศิริ ผู้อำนวยการศูนย์บริการโลหิตแห่งชาติ สภากาชาดไทย เปิดเผยว่า วันกาชาดโลก ตรงกับวันที่ 8 พฤษภาคม ซึ่งเป็นวันคล้ายวันเกิดของนายอังรี ดูนังต์ ผู้ให้กำเนิดกาชาดสากล สหพันธ์สภากาชาดและสภาเสี้ยววงเดือนแดงระหว่างประเทศ และคณะกรรมการกาชาดระหว่างประเทศ ขอความร่วมมือให้สภากาชาดทั่วโลกจัดกิจกรรมเฉลิมฉลองความสำเร็จการทำงานของสภากาชาด สำหรับในปีนี้ กำหนดภายใต้งาน บริจาคโลหิต มั่นใจ ปลอดภัย เราจะฝ่าวิกฤติ  COVID-19 ไปด้วยกัน เพื่อให้ประชาชนมีส่วนร่วมกับภารกิจขององค์กรกาชาดมากขึ้น จนนำไปสู่ความช่วยหลือในรูปแบบต่างๆ ในช่วงสถานการณ์ COVID-19 โดยเฉพาะการบริจาคโลหิต เนื่องจากโลหิตยังคงเป็นยารักษาโรคที่สำคัญ ซึ่งต้องได้มาจากการบริจาคเท่านั้นและต้องการใช้ทุกวันหากขาดโลหิตจะส่งผลกระทบต่อผู้ป่วยอีกจำนวนมาก และในภาวะการขาดแคลนโลหิต จะเห็นพลังน้ำใจเป็นอันหนึ่งอันเดียวกันของผู้บริจาคโลหิต ขอเชิญชวนคนไทยทุกคนรวมพลังช่วยกาชาด ร่วมใจบริจาคโลหิตช่วยเหลือผู้ป่วยระหว่างวันที่ 3-8 พฤษภาคมนี้ ได้ที่ศูนย์บริการโลหิตแห่งชาติและภาคบริการโลหิตแห่งชาติ 12 แห่งทั่วประเทศ